Leila Stockmarr (EL), 2025-05-15:
Tak for det, og tak for debatten i dag.
Selv om vi selvfølgelig havde håbet, tør jeg godt sige, også på SF's vegne, at flere partier havde kunnet bakke op om forslagene.
Heldigvis er det jo sådan med den her klimadagsorden, at nogle af de ting, der bliver foreslået af få partier, ofte har det med at vinde bredere indpas i Folketinget, når de er modnede og der er gået noget tid.
Det, vi har foreslået i dag med det her forslag, er jo, ligesom vi gør med en række andre sektorer, at regulere finanssektoren for at sikre, at også finanssektoren og dermed også Danmark er med til at gøre alt, hvad vi kan, for at vi lever op til vores internationale forpligtelser, herunder Parisaftalen.
Der har i debatten ikke været særlig mange eksempler på, hvad det egentlig er, Danmark gør proaktivt for at trække finanssektoren i en grønnere retning; hvad det er, vi gør, der berettiger til, at vi kalder os for en grøn førernation, når det kommer til at regulere en sektor, der står for dobbelt så mange udledninger globalt som Danmarks territoriale udledninger?
Begynder man at løfte den debat og røre ved den sektor, bliver det bl.a. kaldt en heksejagt, tror jeg, og en dæmonisering, og det synes jeg er ærgerligt, for vi er jo i gang med en grøn omstilling, der kræver, og det tror jeg også at regeringens repræsentanter har sagt flere gange, nemlig at alle sektorer bidrager.
Derfor har jeg meget svært ved at se de gode argumenter for at lade den del af finanssektoren, der aktivt bidrager til at gøre klimakrisen værre, gå fri af den samlede danske klimaindsats.
For det er et politisk problem, at vi har en sektor, der står for dobbelt så mange udledninger, som vores totale udledninger, og som der ikke er en politisk plan for hvordan man vil håndtere.
Et bredt flertal i Folketinget er enige om, at vi skal håndtere vores territoriale udledninger, og det gør vi gennem klimaloven, men vi har ikke en politisk plan for, hvad vi gør med de finansielle aktører, der tjener styrtende med penge på at investere i en fossil ekspansion, der er i direkte modstrid med Parisaftalen, der strider imod de anbefalinger, der er fra FN's Klimapanel, fra Det Internationale Energiagentur, og som egentlig også i praksis går imod de skåltaler, der bliver holdt fra regeringens side, der handler om, at Danmark skal gå forrest, og at alle skal bidrage til den grønne omstilling.
Desværre fik vi ikke opbakning til vores forslag.
Vi bliver ved med at kæmpe, og vi glæder os til den dag, hvor der vil være bredere opbakning.
Jeg håber ikke, at vi ender i en situation, hvor – i hvert fald for mit vedkommende – vores børnebørn vil spørge, hvordan vi kunne blive ved med aktivt at finansiere en industri, der underminerer deres fremtid.
Tak for ordet.
Jeg vil gøre det kort.
Jeg kommer her med en god nyhed, for hvis man ikke var helt klar til at stemme ja til det forrige forslag, har man her muligheden for at sige ja til et forslag, som vil ramme endnu mere bredt og skabe endnu bedre vilkår for den grønne omstilling.
Med det her udvider vi, SF og Enhedslisten, paletten i forhold til at regulere finanssektoren i en grønnere retning ved at fremsætte et nyt forslag, som, så vidt jeg ved, ikke har været fremsat i Folketinget før.
Det handler om at lave et reelt forbud mod investeringer i fossil ekspansion.
Det er et stort problem.
Der sker gode ting i den danske finanssektor, men der sker ikke nok.
Danske pensionskasser har sammenlagt omkring 20 mia. kr. investeret i selskaber, der ekspanderer fossilt.
Mange af pengene går tilbage til medlemmerne af pensionskasserne, men der er ikke nogen evidens for, at investeringer i en grøn portefølje eller som minimum, at man afholder sig fra at investere i fossil ekspansion, vil have betydning for det afkast, pensionskunderne får.
Så vi har fremsat det her forslag, fordi vi simpelt hen ikke mener, at det er meningsfuldt, at danske pensionskunders opsparing går til at underminere den fremtid, som de her kunder faktisk sparer op til at skulle leve et godt liv i, når de får brug for deres pension.
Tak for ordet.